RÅDETS AFGØRELSE

af 29. maj 2006

om afslutning af konsultationsproceduren med Den Islamiske Republik Mauretanien i henhold til den reviderede Cotonou-aftales artikel 96

(2006/470/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til AVS/EF-partnerskabsaftalen (i det følgende benævnt »AVS/EF-aftalen«), der blev undertegnet i Cotonou den 23. juni 2000 (1), og som ændret ved aftalen underskrevet i Luxembourg den 25. juni 2005 (2), særlig artikel 96,

under henvisning til den interne aftale om de foranstaltninger, der skal træffes, og de procedurer, der skal følges ved gennemførelse af AVS/EF-aftalen (3), særlig artikel 3,

under henvisning til forslag fra Kommissionen, og

ud fra følgende betragtninger:

I overensstemmelse med AVS/EF-aftalens artikel 96 blev der den 30. november 2005 indledt konsultationer med AVS-landene og Den Islamiske Republik Mauretanien, og de mauretanske myndigheder afgav i den forbindelse specifikke tilsagn om at ville afhjælpe de af Den Europæiske Union påpegede problemer samt at indfri disse tilsagn inden for en frist på 120 dage, hvor der skulle føres en nærmere dialog.

Ved udløbet af denne periode har det vist sig, at nogle af ovennævnte tilsagn har ført til konkrete initiativer, og at andre er blevet indfriet. Flere foranstaltninger, som er vigtige med hensyn til AVS/EF-aftalens væsentlige elementer, bør imidlertid fortsat iværksættes —

TRUFFET FØLGENDE AFGØRELSE:

Artikel 1

De konsultationer, der er indledt med Den Islamiske Republik Mauretanien på grundlag af AVS/EF-aftalens artikel 96, afsluttes.

Artikel 2

De foranstaltninger, der er omhandlet i det i bilaget anførte udkast til brev, vedtages som passende foranstaltninger, jf. AVS/EF-aftalens artikel 96, stk. 2, litra c).

Artikel 3

Denne afgørelse træder i kraft på dagen for vedtagelsen.

Denne afgørelse udløber den 29. november 2007. Den tages op til fornyet overvejelse mindst hver sjette måned.

Artikel 4

Denne afgørelse offentliggøres i Den Europæiske Unions Tidende.

(1) EFT L 317 af 15.12.2000, s. 3.

(2) EUT L 209 af 11.8.2005, s. 27.

(3) EFT L 317 af 15.12.2000, s. 376.

BILAG

Hr. premierminister

Den Europæiske Union (EU) lægger stor vægt på bestemmelserne i artikel 9 i den reviderede Cotonou-aftale. Overholdelsen af menneskerettighederne og demokratiets og retsstatens principper, som ligger til grund for AVS-EU-partnerskabet, indgår som væsentlige elementer i nævnte aftale og er fundamentet for vore indbyrdes forbindelser.

Dette er baggrunden for, at EU i sine erklæringer af 3. august 2005 om statskuppet i Mauretanien fordømmer ethvert forsøg på at gribe magten med voldelige midler og opfordrer til at værne om demokrati og forfatning.

Under henvisning til artikel 96 i den reviderede Cotonou-aftale har EU ud fra den betragtning, at statskuppet den 3. august 2005 krænker de i samme artikel omhandlede væsentlige elementer, indbudt Mauretanien til konsultationer med henblik på, som omhandlet i aftalen, at foretage en grundig gennemgang af situationen og om muligt finde en løsning herpå.

Disse konsultationer blev indledt i Bruxelles den 30. november 2005. Ved denne lejlighed forelagde Mauretanien et memorandum dateret den 24. november 2005 med en redegørelse for, hvordan forholdene i landet har udviklet sig siden statskuppet den 3. august, samt myndighedernes program for overgangsperioden.

EU noterede sig med tilfredshed, at Mauretanien bekræftede visse tidligere givne tilsagn og allerede kunne give konkrete oplysninger om indfrielsen heraf.

På mødet afgav Mauretanien endvidere 23 specifikke tilsagn som omhandlet i bilaget; de vedrører bl.a. overholdelsen af de demokratiske principper, de grundlæggende rettigheder og frihedsrettigheder, retsstatsprincippet og god offentlig forvaltning. Mauretanien forpligtede sig også til inden midten af januar 2006 at forelægge EU en rapport om indfrielsen af disse tilsagn og til derefter at forelægge kvartalsrapporter om, hvordan situationen udvikler sig.

EU kunne på grundlag af de rapporter, der blev forelagt i midten af januar og i midten af april, konstatere, at der er gjort store fremskridt. Ud over de fremskridt, der kunne fastslås allerede ved konsultationernes start, konstateredes der en yderligere udvikling, bl.a. med hensyn til følgende:

— fastlæggelse af procedurer for en administrativ folketælling med henblik på opstilling af en korrekt og klart gennemskuelig valgliste samt igangsætning af folketællingen

— ministerrådets vedtagelse af teksten til et udkast til lov om forfatningsændringer, hvorom der skal afholdes folkeafstemning den 25. juni 2006

— udpegelse af nye regionsguvernører (walis) og præfekter (hakems) og fremsendelse til nyudnævnte lokale og regionale myndigheder af et cirkulære om den centrale og territoriale administrations neutralitet

— vedtagelse af en anordning den 26. januar 2006 om ændring af kommunalloven og indførelse af princippet om uafhængige kandidater

— igangsætning af en konsultation af de politiske partier om de bestemmelser, der skal vedtages om en revision af valgmetoderne, herunder kvinders adgang til valgmandater og godkendelse af en ensartet stemmeseddel

— tilrettelæggelse af et program til højnelse af samfundsbevidstheden og iværksættelse af en kampagne herom med deltagelse af de administrative myndigheder, den uafhængige nationale valgkommission, de politiske partier, civilsamfundsorganisationerne og pressen

— oprettelse af en arbejdsgruppe under justitsministeriet til undersøgelse af, om love vedrørende de demokratiske rettigheder og frihedsrettigheder opfylder forfatningens krav, i givet fald med fremlæggelse af de nødvendige forslag

— vedtagelse af et dekret om oprettelse af en national rådgivende kommission til reform af pressen og de elektroniske medier; kommissionen har afgivet en foreløbig rapport til premierministeren

— fremsendelse til regeringen af et udkast til anordning om oprettelse af en national menneskerettighedskommission

— fremsendelse af cirkulærer fra justitsministeriet og indenrigsministeriet til anklagemyndighederne og den territoriale administrations myndigheder med anmodning om, at alle sager, der kan involvere direkte eller indirekte personudnyttelse, gøres til genstand for opsporing, efterforskning og øjeblikkelig retsforfølgelse samt afholdelse af en temadag for at drøfte, hvilke foranstaltninger der kan fjerne alle eftervirkningerne af slaveriet

— vedtagelse i ministerrådet af en anordning om godkendelse af landets tiltrædelse af De Forenede Nationers konvention om bekæmpelse af korruption og landets ratificering af den afrikanske konvention om bekæmpelse af korruption

— oprettelse af et nationalt EITI-udvalg (Extractive Industries Transparency Initiative) samt godkendelse af en anordning om oprettelse af en national fond for olie- og gas-indtægter samt fastlæggelse af de nærmere bestemmelser for forvaltningen af disse indtægter.

De tiltag, der er igangsat af overgangsmyndighederne, vil utvivlsomt bidrage til at styrke overholdelsen af de demokratiske principper, de grundlæggende rettigheder og frihedsrettigheder og retsstatsprincippet og indførelsen af en god offentlig forvaltning i Mauretanien. De fleste af de tilsagn, der blev givet ved konsultationernes start, vil imidlertid skulle indfries over en længere periode, og det er derfor nødvendigt med overvågning gennem hele dette tidsrum.

Under disse omstændigheder er det navnlig EU's forventning, at der gennemføres konkrete foranstaltninger på følgende felter:

— tilrettelæggelse og afholdelse af frie og gennemsigtige valg med udgangspunkt i pålidelige og komplette valglister og på grundlag af valgmetoder og retfærdigt opstillede valgkredse, som er godkendt af de politiske partier

— overholdelse af pluralitetsprincippet inden for medierne, bl.a. gennem oprettelse af frie radiostationer uden for byerne og en revision af presseloven

— fremme af menneskerettighederne, bl.a. ved at fortsætte arbejdet med at oprette en uafhængig national menneskerettighedskommission og sikre, at flygtninge kan vende hjem og blive genindsat i deres rettigheder

— håndhævelse af slaveriforbuddet og sikring af en passende løsning på de problemer, slaveri medfører

— reform af retsvæsenet

— løbende forbedring af landets forvaltningspraksis, herunder offentliggørelse af ajourførte statistiske oplysninger om økonomi og budget

— konkret gennemførelse af EITI-initiativet inden for minedrift og olieudvinding samt håndhævelse af princippet om god forvaltningspraksis også på andre områder, hvor naturressourcer forvaltes, herunder navnlig fiskeriet.

Med udgangspunkt i det partnerskab, der ligger til grund for Cotonou-aftalen, har EU erklæret sig rede til at støtte indfrielsen af Mauretaniens tilsagn. Efter disse konsultationer har EU på baggrund af de hidtil afgivne tilsagn og det endnu resterende arbejde besluttet at fastsætte følgende foranstaltninger på grundlag af artikel 96, stk. 2, litra c), i den reviderede Cotonou-aftale:

— det samarbejde, der finder sted som led i 9. Europæiske Udviklingsfond (EUF) og de forudgående europæiske udviklingsfonde, videreføres under den forudsætning, at de specifikke vilkår i de igangværende finansieringsaftaler overholdes

— arbejdet med at forberede og iværksætte de institutionsstøtteprojekter til opbakning af omlægningsprocessen, hvorom der blev truffet beslutning ved konsultationens start, videreføres

— forberedelsen og gennemførelsen af de foranstaltninger, som skal iværksættes som led i 9. EUF og de foregående europæiske udviklingsfonde inden for de øvrige områder af Fællesskabets samarbejde, videreføres også

— planlægning af programmerne under 10. EUF iværksættes ifølge en tidsplan, der opstilles af de kompetente tjenestegrene i Kommissionen. Forudsætningen for at afslutte de forskellige etaper i programplanlægningen er, at folkeafstemningen om forfatningen og de aftalte valg er blevet gennemført på korrekt vis og inden for de frister, der fastsættes af overgangsmyndighederne

— landestrategidokumentet under 10. EUF vedrørende Mauretanien undertegnes først, når det bekræftes, at landet er vendt tilbage til forfatningsmæssige tilstande, at der er afholdt frie og gennemsigtige parlaments- og præsidentvalg, og at der er tiltrådt nye folkevalgte organer.

EU's formandskab og Kommissionen gennemfører sammen regelmæssige tilsyn; det første af disse gennemføres inden for de kommende seks måneder.

EU fortsætter med at overvåge forholdene i Mauretanien nøje. Mauretaniens regering opfordres til at indgå i en uddybet politisk dialog, jf. artikel 8 i Cotonou-aftalen, i en overvågningsperiode på 18 måneder, med henblik på genindførelse af demokratiet og retsstatsprincippet, bl.a. ved afholdelse af frie og gennemsigtige lokal-, parlaments-, senats- og præsidentvalg og ved en bedre håndhævelse af menneskerettighederne og de grundlæggende frihedsrettigheder.

EU forbeholder sig ret til at ændre disse foranstaltninger både i tilfælde af en hurtigere indfrielse af de mauretanske myndigheders tilsagn og i tilfælde af et brud mellem parterne.

Modtag, hr. premierminister, forsikringen om min mest udmærkede højagtelse.